Hoe geduldig is ek en jy?
Die lewe vandag is ’n regte rat race. Dalk het jy vandag in die verkeer vasgesit en gevoel hoe die ongeduld opborrel of dalk het iemand jou verkeerde knoppies gedruk. In Galasiërs 5:22 lees ons:
Die vrug van die Gees, daarteenoor, is liefde, vreugde, vrede, geduld …”
Deel van ons pad saam met die Here is om sy geduld in ons lewe te ervaar. Kom ons deel hierdie geduld met ander sodat hulle ook iets van Jesus se vrug in hul lewe sal proe.
Vrug van die Gees: God se vrede
Die vrug van die Gees, daarteenoor, is liefde, vreugde, vrede … (Galasiërs 5:22).
Spanning en angs is deel van baie mense se lewe. Mense voel oorwerk, moeg en is soms moedeloos oor hul alledaagse omstandighede. Die Bybel leer ons waar om ware rus en vrede te kry. In Matteus 11:28 nooi Jesus elkeen van ons uit:
Kom na My toe, almal wat uitgeput en oorlaai is, en Ek sal vir julle rus gee …
Mense wat Jesus volg, het die waarborg van sy vrede in hul lewe.
Vrug van die Gees: Ware vreugde vandag?
Liefde, vreugde, vrede ... so begin die vrug van die Gees (Galasiërs 5:22). God is liefde, maar ook die bron van vreugde en daarom kan ons te midde van ’n stukkende wêreld lewensvreugde ervaar (Johannes 15:10, 11). Jy mag dalk vra: lewensvreugde of ongekende blydskap vandag? Miskien is jou omstandighede op die oomblik so donker dat vreugde vir jou soos wensdenkery voel!
Ware vreugde lê egter nie in onmiddellike omstandighede nie, maar in ’n diepgewortelde verhouding met ons Here. “Wees altyd bly in die Here! Ek herhaal: wees bly! ... Die Here is naby” (Filemon 4:4, 5).
Ons Here is nie ver nie, Hy is by jou, nou en elke oomblik. Vind jou vreugde in Hom.
Die Vrug van die Gees: Die Liefde
Die vrug van die Gees … is liefde, vreugde, vrede, geduld, vriendelikheid, goedhartigheid, getrouheid, nederigheid en selfbeheersing.
God is liefde. In 1 Johannes 4:10 staan: “Werklike liefde is dit: nie die liefde wat ons vir God het nie, maar die liefde wat Hy aan ons bewys het deur sy Seun te stuur as versoening vir ons sondes.”
Uit Hom wat die bron van liefde is, vloei ons liefde vir ander voort. Liefde is ’n werkwoord wat God in jou hart plant om die mense om jou se lewe te verryk. Liefde is geduldig, vriendelik, nederig, handel nie onwelvoeglik nie, soek nie eie belang nie, is nie liggeraak nie en hou nie boek van die kwaad nie (kyk 1 Korintiërs 13). Lê jou daarop toe om in God se liefde te leef en dit uit te leef.